title: Nõukogu rakendusmäärus (EL) 2020/1696, 12. november 2020, millega rakendatakse määrust (EL) 2017/2063 piiravate meetmete kohta seoses olukorraga Venezuelas

text:
                  13.11.2020

                  ET

                  Euroopa Liidu Teataja

                  L 381/8

         NÕUKOGU RAKENDUSMÄÄRUS (EL) 2020/1696,
         12. november 2020,
         millega rakendatakse määrust (EL) 2017/2063 piiravate meetmete kohta seoses olukorraga Venezuelas
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 13. novembri 2017. aasta määrust (EL) 2017/2063 piiravate meetmete kohta seoses olukorraga Venezuelas, (1) eriti selle artikli 17 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 13. novembril 2017 vastu määruse (EL) 2017/2063.

                     (2)

                     Võttes arvesse Venezuelas valitsevat poliitilist, majandus-, sotsiaal- ja humanitaarkriisi ning demokraatiat, õigusriigi põhimõtet ja inimõiguste austamist õõnestava tegevuse jätkumist, võttis nõukogu 11. novembril 2019 vastu otsuse (ÜVJP) 2019/1893, (2) millega pikendati piiravate meetmete, sealhulgas loetellu kantud isikute suhtes kehtestatud piiravate meetmete kehtivust kuni 14. novembrini 2020. Samal päeval võttis nõukogu vastu rakendusmääruse (EL) 2019/1891, (3) millega muudeti kaheksa loetellu kantud isikuga seotud teavet.

                     (3)

                     Liidu välisasjade ja julgeolekupoliitika kõrge esindaja (edaspidi „kõrge esindaja“) tegi 21. detsembril 2019 liidu nimel avalduse, milles märkis, et Venezuela ülemkohtu ja tunnustamata põhiseadusliku kogu otsus võtta neljalt rahvuskogu liikmelt põhiseadusega tagatud parlamentaarne puutumatus on põhiseaduse sätete, õigusriigi põhimõtte ning võimude lahususe demokraatliku põhimõtte raske rikkumine. Avalduses selgitati, et liit jälgib jätkuvalt olukorda ja on valmis kasutama oma olemasolevaid vahendeid demokraatia, õigusriigi ja inimõiguste edendamiseks, sealhulgas sihipäraste meetmete abil, mis ei kahjusta Venezuela elanikkonda.

                     (4)

                     Kõrge esindaja tegi 9. jaanuaril 2020 liidu nimel avalduse, milles märkis, et hiljutine vaenutegevus Venezuela ainsa demokraatlikult valitud organi, st rahvuskogu ja paljude selle liikmete, sealhulgas rahvuskogu presidendi vastu, on Venezuela kriisi veelgi teravdanud ning et 5. jaanuaril 2020 tehtud katsed takistada jõuga rahvuskogu juhatuse õiguspärast valimist ning rahvuskogu presidendi ja mitme seadusandja pääsu rahvuskogusse on täiesti vastuvõetamatud. Avalduses märgiti samuti, et Luis Parra niinimetatud valimisega päädinud hääletus ei ole õiguspärane, sest selles ei järgitud õiguslikke menetlusi ega demokraatlikke põhiseaduspõhimõtteid ning et rahvuskogu liikmetel peab olema võimalik täita Venezuela rahvalt saadud parlamendiliikme mandaati ilma igasuguse hirmutamise ja kättemaksuta. Lisaks rõhutati avalduses, et võttes arvesse selliseid tõsiseid demokraatiat, õigusriiki ja inimõigusi õõnestavaid tegusid ja otsuseid, on liit valmis alustama tööd sihipäraste meetmete kohaldamiseks nimetatud põhimõtete ja õiguste rikkumises osalevate isikute suhtes.

                     (5)

                     Kõrge esindaja tegi 4. juunil 2020 liidu nimel avalduse viimaste sündmuste kohta Venezuelas, mis hõlmab Venezuela ülemkohtu 26. mai 2020. aasta otsust kinnitada Luis Parra rahvuskogu presidendiks. Avalduses rõhutati liidu seisukohta, et Luis Parra niinimetatud valimisteni viinud hääletusvoor ei olnud õiguspärane, sest selle puhul ei austatud õiguslikku menetlust ega demokraatlikke põhiseaduslikke põhimõtteid. Avalduses märgiti samuti, et viimased arengusuunad on Venezuela pikka aega kestnud institutsioonilist ja poliitilist kriisi veelgi süvendanud ning kahandanud riigis demokraatlikku ja põhiseaduslikku tegutsemisruumi. Avalduses korrati liidu seisukohta, et kestliku lahenduse Venezuela kriisile toob üksnes tõeline ja kaasav poliitiline protsess, ning rõhutati, et liit on vastu igasugusele vägivallale, sealhulgas mis tahes sõjalisele või vägivaldsele sissetungile. Sellega seoses märkis liit, et hiljuti astuti samm õiges suunas, kui riiklikud osalejad jõudsid kokkuleppele humanitaarabi suhtes, ning rõhutas vajadust, et kõik pooled peavad tegema üheskoos ja konstruktiivsel viisil tööd selle nimel, et leevendada Venezuela rahva äärmuslikke kannatusi, mida COVID-19 pandeemia on veelgi süvendanud.

                     (6)

                     Kõrge esindaja tegi 16. juunil 2020 liidu nimel avalduse, milles rõhutati, et vabade ning õiglaste rahvusvahelisi standardeid järgivate parlamendi- ja presidendivalimiste korraldamine on Venezuela kriisist väljumiseks esmatähtis ning et sõltumatu ja tasakaalustatud valimisnõukogu (CNE) ning erakondade ja kandidaatide võrdsed osalemisvõimalused on usaldusväärse valimisprotsessi nurgakivi. Lisaks kutsus EL valitsust ja opositsiooni üles alustama sisulisi ja kaasavaid läbirääkimisi, mille eesmärk on moodustada valimisnõukogu ja tühistada opositsioonierakondadele kehtestatud keelud.

                     (7)

                     Pidades silmas jätkuvalt keerulist olukorda Venezuelas, võttis nõukogu 29. juunil 2020 vastu määruse (EL) 2020/897, (4) millega lisati loetellu 11 isikut, kelle suhtes kohaldatakse piiravaid meetmeid.

                     (8)

                     Seoses sellega vaatas nõukogu kooskõlas määruse (EL) 2017/2063 artikli 17 lõikega 4 läbi määruse (EL) 2017/2063 IV lisas esitatud loetelu ning otsustas, et kõigi sellesse loetellu kantud isikute suhtes tuleks jätkata piiravate meetmete kohaldamist.

                     (9)

                     Nõukogu otsustas samuti, et 14 isiku loetellu kandmise põhjendusi tuleks ajakohastada ning et kõikide loetellu kantud isikute perekonnanimi tuleks kirjutada suurte tähtedega.

                     (10)

                     Määruse (EL) 2017/2063 IV lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2017/2063 IV lisa muudetakse vastavalt käesoleva määruse lisale.

            Artikkel 2
            Käesolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 12. november 2020

                  Nõukogu nimel

                  eesistuja

               M. ROTH

            (1)  ELT L 295, 14.11.2017, lk 21.

            (2)  Nõukogu 11. novembri 2019. aasta otsus (ÜVJP) 2019/1893, millega muudetakse otsust (ÜVJP) 2017/2074 piiravate meetmete kohta seoses olukorraga Venezuelas (ELT L 291, 12.11.2019, lk 42).

            (3)  Nõukogu 11. novembri 2019. aasta rakendusmäärus (EL) 2019/1891, millega rakendatakse määrust (EL) 2017/2063 piiravate meetmete kohta seoses olukorraga Venezuelas (ELT L 291, 12.11.2019, lk 13).

            (4)  Nõukogu 29. juuni 2020. aasta rakendusmäärus (EL) 2020/897, millega rakendatakse määrust (EL) 2017/2063 piiravate meetmete kohta seoses olukorraga Venezuelas (ELT L 205I, 29.6.2020, lk 1).

            LISA
            Määruse (EL) 2017/2063 IV lisa asendatakse järgmisega:

                     „IV LISA
                     ARTIKLI 8 LÕIKES 3 OSUTATUD FÜÜSILISTE JA JURIIDILISTE ISIKUTE, ÜKSUSTE JA ASUTUSTE LOETELU

                                 Nimi

                                 Tuvastamisandmed

                                 Põhjused

                                 Loetellu kandmise kuupäev

                                 1.

                                 Néstor Luis REVEROL TORRES

                                 Sünniaeg: 28. oktoober 1964
                                 Sugu: mees

                                 Alates 2016. aastast sise-, justiits- ja rahuminister. 2019. aasta aprillis määrati ka riiklike ehitustööde ja teenuste eest vastutavaks asepresidendiks ning riigi elektriettevõtte Corporación Eléctrica Nacional juhtivsekretäriks. Endine Bolívari rahvuskaardi kindralkomandör, ülendati 2020. aasta augustis Bolívari rahvuskaardi ülemkindraliks. Vastutab temale alluvate julgeolekujõudude poolt toime pandud inimõiguste raskete rikkumiste, sealhulgas (poliit)vangide piinamise eest ning demokraatliku opositsiooni allasurumise eest Venezuelas, sealhulgas poliitiliste meeleavalduste keelamise ja mahasurumise eest.

                                 22.1.2018

                                 2.

                                 Gustavo Enrique GONZÁLEZ LÓPEZ

                                 Sünniaeg: 2. november 1960
                                 Sugu: mees

                                 Nimetati 30. aprillil 2019 uuesti Bolívari riikliku luureteenistuse (SEBIN) juhiks. 8. jaanuarist 2019 kuni 30. aprillini 2019 presidendi julgeoleku- ja luurenõunik ning SEBINi juht kuni 2018. aasta oktoobrini. SEBINi juhina vastutab inimõiguste raskete rikkumiste (sealhulgas meelevaldne kinnipidamine, ebainimlik ja alandav kohtlemine ning piinamine) eest ning kodanikuühiskonna ja demokraatliku opositsiooni allasurumise eest Venezuelas.

                                 22.1.2018

                                 3.

                                 Tibisay LUCENA RAMÍREZ

                                 Sünniaeg: 26. aprill 1959
                                 Sugu: naine

                                 Riikliku valimisnõukogu (Consejo Nacional Electoral või CNE) esinaine ajavahemikus 2006. aasta aprillist 2020. aasta juunini. Tema tegevus ja poliitika õõnestasid demokraatiat ja õigusriigi põhimõtteid Venezuelas. Ta ei taganud muu hulgas CNE rolli erapooletu ja sõltumatu institutsioonina, nagu on ette nähtud Venezuela põhiseaduses. Sellega aitas ta kaasa põhiseadusliku kogu loomisele ja Nicolás Maduro tagasivalimisele 2018. aasta mai presidendivalimistel, mis ei olnud vabad ega õiglased.

                                 22.1.2018

                                 4.

                                 Antonio José BENAVIDES TORRES

                                 Sünniaeg: 13. juuni 1961
                                 Sugu: mees

                                 Pealinna piirkonna (Distrito Capital) ülem kuni 2018. aasta jaanuarini. Kuni 21. juunini 2017 Bolívari rahvuskaardi kindralkomandör. Seotud kodanikuühiskonna ja demokraatliku opositsiooni allasurumisega Venezuelas ning vastutab temale alluva Bolívari rahvuskaardi poolt toime pandud inimõiguste raskete rikkumiste eest. Tema tegevus ja poliitika Bolívari rahvuskaardi ülemjuhatajana, sealhulgas asjaolu, et Bolívari rahvuskaart võttis endale korrapidamise tsiviilisikute demonstratsioonide üle ning avaldas avalikult toetust sellele, et sõjaväekohtutel peaks olema kohtulik võim tsiviilisikute üle, õõnestas õigusriigi põhimõtteid Venezuelas.

                                 22.1.2018

                                 5.

                                 Maikel José MORENO PÉREZ

                                 Sünniaeg: 12. detsember 1965
                                 Sugu: mees

                                 Venezuela ülemkohtu (Tribunal Supremo de Justicia) esimees ja endine aseesimees. Nendes ametites toetas ja soodustas ta valitsuse tegevust ja poliitikat, mis õõnestasid demokraatiat ja õigusriigi põhimõtteid Venezuelas, ning vastutab tegevuse ja avalduste eest, millega võeti seadusevastaselt üle rahvuskogu pädevus, sealhulgas riikliku valimisnõukogu (CNE) liikmete ametisse nimetamise eest 2020. aasta juunis ning kolme opositsioonipartei juhatuse tegevuse peatamise ja nende juhatuste asendamise eest 2020. aasta juunis ja juulis.

                                 22.1.2018

                                 6.

                                 Tarek William SAAB HALABI

                                 Sünniaeg: 10. september 1963
                                 Sünnikoht: El Tigre, Anzoátegui osariik, Venezuela
                                 Sugu: mees

                                 Venezuela riigiprokurör, kelle nimetas ametisse põhiseaduslik kogu. Selles ametis ning oma varasemates ametites ombudsmani ja vabariikliku moraalinõukogu esimehena õõnestas ta demokraatiat ja õigusriigi põhimõtteid Venezuelas, toetades avalikult valitsuse oponentide suhtes võetud meetmeid ning rahvuskogu pädevuse seadusevastast ülevõtmist.

                                 22.1.2018

                                 7.

                                 Diosdado CABELLO RONDÓN

                                 Sünniaeg: 15. aprill 1963
                                 Sugu: mees

                                 Põhiseadusliku kogu president ning Venezuela Ühendatud Sotsialistliku Partei (PSUV) esimene asepresident. Seotud demokraatia ja õigusriigi põhimõtete õõnestamisega Venezuelas, kasutades muu hulgas meediakanaleid poliitilise opositsiooni, teiste meediakanalite ja kodanikuühiskonna avalikuks ründamiseks ja ähvardamiseks.

                                 22.1.2018

                                 8.

                                 Tareck Zaidan EL-AISSAMI MADDAH

                                 Sünniaeg: 12. november 1974
                                 Sugu: mees

                                 Presidendi asetäitja majandusküsimustes ning nafta-, tööstus- ja tootmisminister. Venezuela endise asepresidendina, kelle ülesandeks on teostada järelevalvet Bolívari riikliku luureteenistuse (SEBIN) juhtimise üle, vastutab El-Aissami selle organisatsiooni poolt toime pandud inimõiguste raskete rikkumiste, sealhulgas meelevaldsete kinnipidamiste, poliitilistel alustel toimunud uurimiste, ebainimliku ja alandava kohtlemise ning piinamiste eest. Samuti vastutab ta niisuguse poliitika ja tegevuste (sealhulgas poliitiliste meeleavalduste keelamine) soodustamise ja elluviimise eest, mis õõnestavad demokraatiat ja õigusriigi põhimõtteid Venezuelas, ning selle eest, et tema juhtimisel rakendatakse president Maduro „riigipöördevastaseid meetmeid“, mis on võtnud sihikule kodanikuühiskonna ja demokraatliku opositsiooni.

                                 25.6.2018

                                 9.

                                 Sergio José RIVERO MARCANO

                                 Sünniaeg: 8. november 1964
                                 Sugu: mees

                                 Venezuela relvajõudude (FANB) peainspektor, kuni 16. jaanuarini 2018 Bolívari rahvuskaardi ülemjuhataja. Seotud kodanikuühiskonna ja demokraatliku opositsiooni represseerimisega Venezuelas ning vastutab temale allunud Bolívari rahvuskaardi poolt toime pandud inimõiguste raskete rikkumiste, sealhulgas ülemäärase jõu kasutamise ning kodanikuühiskonna- ja opositsiooni esindajate meelevaldse kinnipidamise ja väärkohtlemise eest. Tema tegevus ja poliitika Bolívari rahvuskaardi ülemjuhatajana (sealhulgas Bolívari rahvuskaardi rünnakud demokraatlikult valitud rahvuskogu liikmete vastu ja ähvardused ajakirjanikele, kes teavitasid avalikkust pettustest, mis leidsid aset ebaseadusliku põhiseadusliku kogu valimistel) õõnestasid demokraatiat ja õigusriigi põhimõtteid Venezuelas.

                                 25.6.2018

                                 10.

                                 Jesús Rafael SUÁREZ CHOURIO

                                 Sünniaeg: 19. juuli 1962
                                 Sugu: mees

                                 Venezuela armee kindralkomandör. Endine Venezuela armee ülemjuhataja peastaabi ülem, endine Venezuela keskosa ühtse kaitsepiirkonna (REDI Central) komandör. Vastutab temale Venezuela armee ülemjuhataja ametis olemise ajal allunud vägede poolt toime pandud inimõiguste raskete rikkumiste, sealhulgas ülemäärase jõu kasutamise ning kinnipeetavate väärkohtlemise eest. Ründas demokraatlikku opositsiooni ja toetas sõjakohtute kasutamist kohtupidamiseks tsiviilisikutest meeleavaldajate üle.

                                 25.6.2018

                                 11.

                                 Iván HERNÁNDEZ DALA

                                 Sünniaeg: 18. mai 1966
                                 Sugu: mees

                                 Alates 2014. aasta jaanuarist sõjalise vastuluure peadirektoraadi (DGCIM) juht, alates 2015. aasta septembrist presidendi ihukaitse ülem. Iván Hernández Dala vastutab temale DGCIMi juhina allunud üksuse liikmete poolt toime pandud inimõiguste raskete rikkumiste ning kodanikuühiskonna ja demokraatliku opositsiooni suhtes toime pandud repressioonide, sealhulgas ülemäärase jõu kasutamise ja kinnipeetavate väärkohtlemise eest.

                                 25.6.2018

                                 12.

                                 Delcy Eloina RODRÍGUEZ GÓMEZ

                                 Sünniaeg: 18. mai 1969
                                 Sugu: naine

                                 Venezuela asepresident, ebaseadusliku põhiseadusliku kogu endine president ja põhiseadusliku kogu loomise eesmärgil presidendi juurde loodud komisjoni endine liige. Tema tegevus presidendi juurde loodud komisjonis ja selle järel ebaseadusliku põhiseadusliku kogu presidendina (mille tulemusel võeti muu hulgas seadusevastaselt üle rahvuskogu pädevus ja rakendati seda opositsiooni ründamiseks, et takistada opositsiooni osalemist poliitilises protsessis) õõnestas demokraatiat ja õigusriigi põhimõtteid Venezuelas.

                                 25.6.2018

                                 13.

                                 Elías José JAUA MILANO

                                 Sünniaeg: 16. detsember 1969
                                 Sugu: mees

                                 Endine haridusminister. Ebaseadusliku põhiseadusliku kogu loomise eesmärgil presidendi juurde loodud komisjoni endine esimees. Ebaseadusliku põhiseadusliku kogu loomist juhtinud isikuna vastutab demokraatia ja õigusriigi põhimõtete õõnestamise eest Venezuelas.

                                 25.6.2018

                                 14.

                                 Sandra OBLITAS RUZZA

                                 Sünniaeg: 7. juuni 1969
                                 Sugu: naine

                                    Universidad Bolivariana de Venezuela rektor. Riikliku valimisnõukogu (CNE) endine aseesinaine ning valimisnimekirjade ja rahvastikuregistri komisjoni endine esinaine. Vastutab CNE tegevuse eest, millega õõnestati demokraatiat Venezuelas ning millega muu hulgas hõlbustati ebaseadusliku põhiseadusliku kogu loomist ning valimisprotsessiga manipuleerimist.

                                 25.6.2018

                                 15.

                                 Freddy Alirio BERNAL ROSALES

                                 Sünniaeg: 16. juuni 1962
                                 Sünnikoht: San Cristóbal, Táchira osariik, Venezuela
                                 Sugu: mees

                                 Kohaliku tarne- ja tootmiskomitee (CLAP) riikliku kontrollikeskuse ülem ning Táchira osariigi protektor. Samuti Bolívari riikliku luureteenistuse (SEBIN) peakomissar. CLAPi ülema ja Táchira osariigi protektorina on tema käsutuses eriväed (FAES) ning tal on võimalik mõjutada kohtunike ja prokuröride ametisse nimetamist. Vastutab CLAP programmi raames kauba jagamise ja seeläbi valijatega manipuleerimise kaudu demokraatia õõnestamise eest. Lisaks vastutab ta SEBINi peakomissari ametikohal toime pandud tegevuse tõttu inimõiguste raskete rikkumiste, näiteks meelevaldsete kinnipidamiste eest.

                                 25.6.2018

                                 16.

                                 Katherine Nayarith HARRINGTON PADRÓN

                                 Sünniaeg: 5. detsember 1971
                                 Sugu: naine

                                 Peaprokuröri asetäitja (nimetatakse ka asepeaprokuröriks) alates 2017. aasta juulist kuni 2018. aasta oktoobrini. Nimetati peaprokuröri asetäitjaks rahvuskogu asemel ülemkohtu poolt, millega rikuti põhiseadust. Vastutab demokraatia ja õigusriigi põhimõtete õõnestamise eest Venezuelas, muu hulgas seetõttu, et esitas poliitiliselt motiveeritud süüdistusi ning ei uurinud väidetavaid Maduro režiimi poolt toime pandud inimõiguste rikkumise juhtumeid.

                                 25.6.2018

                                 17.

                                 Socorro Elizabeth HERNÁNDEZ

                                 Sünniaeg: 11. märts 1952
                                 Sugu: naine

                                 Kuni 12. juunini 2020 riikliku valimisnõukogu (CNE) liige (rektor) ning riikliku valimiskomisjoni (JNE) liige. Vastutab niisuguste CNE tegevuste eest, millega õõnestati demokraatiat Venezuelas ning mille raames hõlbustati muu hulgas ebaseadusliku põhiseadusliku kogu loomist ning valimisprotsessiga manipuleerimist seoses presidendi tagandamisreferendumi tühistamisega 2016. aastal, kubernerivalimiste edasi lükkamisega 2016. aastal ning valimisjaoskondade asukoha muutmisega lühikese etteteatamisega 2017. aastal vahetult kubernerivalimiste eel.

                                 25.6.2018

                                 18.

                                 Xavier Antonio MORENO REYES

                                 Sugu: mees

                                 Riikliku valimisnõukogu (CNE) peasekretär alates 2009. aastast kuni 2020. aasta juunini. Vastutab sellel ametikohal CNE otsuste heakskiitmise eest, millega õõnestati demokraatiat Venezuelas ning millega muu hulgas hõlbustati ebaseadusliku põhiseadusliku kogu loomist ning valimisprotsessiga manipuleerimist.

                                 25.6.2018

                                 19.

                                 Néstor Neptali BLANCO HURTADO

                                 Sünniaeg: 26. september 1982
                                 Identifitseerimisnumber: V‐15222057
                                 Sugu: mees

                                 Bolívari rahvuskaardi (GNB) major, tegutses vähemalt alates 2017. aasta detsembrist koos sõjalise vastuluure peadirektoraadi (Dirección General de Contrainteligencia Militar (DGCIM)) liikmetega. Vastutab inimõiguste raskete rikkumiste, sealhulgas piinamise, ülemäärase jõu kasutamise ja kinnipeetavate väärkohtlemise eest DGCIMi rajatistes.

                                 27.9.2019

                                 20.

                                 Rafael Ramón BLANCO MARRERO

                                 Sünniaeg: 28. veebruar 1968
                                 Identifitseerimisnumber: V-6250588
                                 Sugu: mees

                                 Sõjalise vastuluure peadirektoraadi (Dirección General de Contrainteligencia Militar (DGCIM)) asedirektor vähemalt 2018. aasta detsembrist ning Venezuela armee diviisikindral alates 5. juulist 2019. Vastutab tema alluvuses olnud DGCIMi ametnike poolt toime pandud inimõiguste raskete rikkumiste, sealhulgas piinamise, ülemäärase jõu kasutamise ja DGCIMi rajatistes kinnipeetavate väärkohtlemise eest. Seotud kapten Acosta surmaga.

                                 27.9.2019

                                 21.

                                 Carlos Alberto CALDERÓN CHIRINOS

                                 Identifitseerimisnumber: V‐10352300
                                 Sugu: mees

                                 Kõrge ametiisik (kasutatud nimetusi „komissar“, „direktor“, „peadirektor“) Bolívari riiklikus luureteenistuses (SEBIN). Vastutab inimõiguste raskete rikkumiste, sealhulgas piinamise, ülemäärase jõu kasutamise ja kinnipeetavate väärkohtlemise eest SEBINi rajatistes. Eelkõige korraldati tema osalusel ja vastutusel SEBINi vanglas El Helicoides kinnipeetavate piinamist ning julma, ebainimlikku ja alandavat kohtlemist.

                                 27.9.2019

                                 22.

                                 Alexis Enrique ESCALONA MARRERO

                                 Sünniaeg: 12. oktoober 1962
                                 Sugu: mees

                                 Organiseeritud kuritegevuse ja terrorismi rahastamise vastase võitluse riikliku ameti tegevjuht ajavahemikus 2018. aasta jaanuarist kuni 2019. aasta maini. Riikliku väljapressimise- ja inimröövi vastase võitluse komando (Comando Nacional Antiextorsión y Secuestro (CONAS)) riiklik ülem ajavahemikus 2014–2017. Vastutab tema alluvuses olnud CONASi liikmete poolt toime pandud inimõiguste raskete rikkumiste, sealhulgas piinamise, ülemäärase jõu kasutamise ja kinnipeetavate väärkohtlemise eest. Samuti vastutab tema alluvuses olnud CONASi liikmete poolt kodanikuühiskonna represseerimise eest.

                                 27.9.2019

                                 23.

                                 Rafael Antonio FRANCO QUINTERO

                                 Sünniaeg: 14. oktoober 1973
                                 Identifitseerimisnumber: V-11311672
                                 Sugu: mees

                                 Bolívari riikliku luureteenistuse (SEBIN) agent. Maiquetía rahvusvahelise lennujaama turvaülem. Juhtis vähemalt 2017. aastast 2018. aasta detsembrini sõjalise vastuluure peadirektoraadi (Dirección General de Contrainteligencia Militar (DGCIM)) uurimisi. Vastutab tema alluvuses olnud DGCIMi liikmete poolt toime pandud inimõiguste raskete rikkumiste, sealhulgas piinamise, ülemäärase jõu kasutamise ja DGCIMi rajatistes kinnipeetavate väärkohtlemise eest. Samuti vastutab tema alluvuses olnud DGCIMi liikmete poolt kodanikuühiskonna ja demokraatliku opositsiooni esindajate represseerimise eest. Seotud kapten Acosta surmaga.

                                 27.9.2019

                                 24.

                                 Alexander Enrique GRANKO ARTEAGA

                                 Sünniaeg: 25. märts 1981
                                 Identifitseerimisnumber: V-14970215
                                 Sugu: mees

                                 Sõjalise vastuluure peadirektoraadi (Dirección General de Contrainteligencia Militar (DGCIM)) eriasjade osakonna (DAE) juhataja (direktor). Ülendati Bolívari rahvuskaardi kolonelleitnandi auastmesse 1. juulil 2020. Vastutab tema enda ja tema alluvuses olnud DGCIMi ametnike poolt toime pandud inimõiguste raskete rikkumiste, sealhulgas piinamise ja ülemäärase jõu kasutamise eest, mis põhjustas inimeste surma või vigastusi, ja DGCIMi rajatistes kinnipeetavate väärkohtlemise eest. Samuti vastutab tema alluvuses olnud DGCIMi liikmete poolt toime pandud kodanikuühiskonna esindajate represseerimise eest ning on selliste repressioonidega otseselt seotud. Seotud kapten Acosta surmaga.

                                 27.9.2019

                                 25.

                                 Hannover Esteban GUERRERO MIJARES

                                 Sünniaeg: 14. jaanuar 1971
                                 Sugu: mees

                                 Juhtis vähemalt 2019. aasta aprillist kuni 2019. aasta augustini sõjalise vastuluure peadirektoraadi (Dirección General de Contrainteligencia Militar (DGCIM)) uurimisi. Selles ametis kuulus tema järelevalve alla Boleitas asuv DGCIMi rajatis. Vastutab tema enda ja tema alluvuses olnud DGCIMi liikmete poolt toime pandud inimõiguste raskete rikkumiste, sealhulgas piinamise, ülemäärase jõu kasutamise ja kinnipeetavate väärkohtlemise eest, eelkõige Boleitas. Seotud kapten Acosta surmaga.

                                 27.9.2019

                                 26.

                                 José Adelino ORNELAS FERREIRA
                                 Teise nimega: José Adelino ORNELLA FERREIRA / José Adelino ORNELLAS FERREIRA

                                 Sünniaeg: 14. detsember 1964
                                 Sünnikoht: Caracas, Distrito Capital, Venezuela
                                 Identifitseerimisnumber: V-7087964
                                 Sugu: mees

                                 Riikliku kaitsenõukogu peasekretär alates 26. juulist 2019 ja ülemjuhataja peastaabi ülem alates 2020. aasta septembrist. Pealinna ühtse strateegilise kaitsepiirkonna (REDI Capital) endine komandör, Venezuela Bolívari riiklike relvajõudude operatiiv- ja strateegilise juhtimisüksuse (CEOFANB) endine staabiülem ja endine ülema asetäitja. Nendes ametites on ta toetanud ja hõlbustanud niisugust Venezuela valitsuse tegevust ja poliitikat, mis on õõnestanud demokraatiat ja õigusriigi põhimõtteid Venezuelas. Vastutab inimõiguste raskete rikkumiste ning kodanikuühiskonna ja demokraatliku opositsiooni represseerimise eest Venezuelas, muu hulgas humanitaarabi andmise takistamise ja ülemäärase jõu kasutamise eest Bolívari relvajõudude (FANB) poolt ja tema alluvuses olevate vägede, sealhulgas ühtse strateegilise kaitsepiirkonna (REDI), ühtse kaitseoperatsioonide tsooni (ZODI) ja Bolívari rahvuskaardi poolt.

                                 29.6.2020

                                 27.

                                 Gladys del Valle REQUENA

                                 Sünniaeg: 9. november 1952
                                 Sünnikoht: Puerto Santo, Sucre, Venezuela
                                 Identifitseerimisnumber: V-4114842
                                 Sugu: naine

                                 Tunnustamata põhiseadusliku kogu (ANC) liige ja alates 26. oktoobrist 2018 selle teine asepresident. Olles nimetatud kogus juhtival ametikohal, on ta õõnestanud demokraatiat ja õigusriigi põhimõtteid Venezuelas, kirjutades muu hulgas alla dekreedile, millega võeti Venezuela rahvuskogu presidendilt Juan Guaidólt parlamentaarne puutumatus.

                                 29.6.2020

                                 28.

                                 Tania Valentina DÍAZ GONZÁLEZ

                                 Sünniaeg: 18. juuni 1963
                                 Sünnikoht: Caracas, Distrito Capital, Venezuela
                                 Identifitseerimisnumber: V-6432672
                                 Sugu: naine

                                 Tunnustamata põhiseadusliku kogu (ANC) liige ja alates 4. jaanuarist 2018 selle esimene asepresident. Olles nimetatud kogus juhtival ametikohal, on ta õõnestanud demokraatiat ja õigusriigi põhimõtteid Venezuelas, kirjutades muu hulgas alla dekreedile, millega võeti Venezuela rahvuskogu presidendilt Juan Guaidólt parlamentaarne puutumatus.

                                 29.6.2020

                                 29.

                                 Elvis Eduardo HIDROBO AMOROSO

                                 Sünniaeg: 4. august 1963
                                 Sünnikoht: Caracas, Distrito Capital, Venezuela
                                 Identifitseerimisnumber: V-7659695
                                 Sugu: mees

                                 Riigikontrolör alates 23. oktoobrist 2018 ning tunnustamata põhiseadusliku kogu endine esimene ja teine asepresident. Juhtides muu hulgas ebaseaduslikku põhiseaduslikku kogu, allkirjastades nn vihkamisvastase seaduse, õigustades seaduslikult valitud opositsiooni kuuluva kuberneri ametist kõrvaldamist ning keelates Juan Guaidól kandideerida mis tahes avalikule ametikohale, on ta õõnestanud demokraatiat ja õigusriigi põhimõtteid Venezuelas.

                                 29.6.2020

                                 30.

                                 Juan José MENDOZA JOVER

                                 Sünniaeg: 11. märts 1969
                                 Sünnikoht: Trujillo, Venezuela
                                 Aadress: Arnoldo Gabaldón, Candelaria, Edo. Trujillo
                                 Identifitseerimisnumber: V-9499372
                                 Sugu: mees

                                 Venezuela ülemkohtu (Tribunal Supremo de Justicia) teine aseesimees ja ülemkohtu põhiseaduskoja esimees alates 24. veebruarist 2017. Tema tegevus on õõnestanud demokraatiat ja õigusriigi põhimõtteid Venezuelas, muu hulgas seetõttu, et ta on viimase kahe aasta jooksul teinud mitu kohtuotsust, mis on piiranud või kahjustanud Venezuela demokraatlikult valitud seadusandliku organi, rahvuskogu põhiseaduslikke volitusi.

                                 29.6.2020

                                 31.

                                 Jorge Elieser MÁRQUEZ MONSALVE

                                 Sünniaeg: 20. veebruar 1971
                                 Sünnikoht: Caracas, Venezuela
                                 Identifitseerimisnumber: V-8714253
                                 Sugu: mees

                                 Alates 7. augustist 2017 riikliku telekommunikatsioonikomisjoni (CONATEL) peadirektor. Tema tegevus on õõnestanud demokraatiat ja õigusriigi põhimõtteid Venezuelas, sealhulgas piiranud tõsiselt Venezuela rahva õigust ajakirjandusvabadusele, sõnavabadusele ja teabele. Ta kasutas CONATELi erivolitusi, et vaigistada režiimivastast kriitikat ja dissidente, blokeerides, filtreerides ja tõkestades veebisaite, tühistades olemasolevaid raadio- ja telejaamade litsentse ning keeldudes väljastamast neile uusi litsentse.

                                 29.6.2020

                                 32.

                                 Farik Karin MORA SALCEDO

                                 Identifitseerimisnumber: V-8608523
                                 Sugu: mees

                                 Venezuela esimese astme kohtu esimese erikohtu prokurör, kelle kontor asub sõjalise vastuluure peadirektoraadis (Dirección General de Contrainteligencia Militar (DGCIM)). Tema tegevus on õõnestanud demokraatiat ja õigusriigi põhimõtteid Venezuelas, sealhulgas poliitiliselt motiveeritud süüdistuste esitamise tõttu, mille tulemusel peeti meelevaldselt kinni rahvuskogu liikmeid ja teisi Maduro režiimi vastaseid ametnikke.

                                 29.6.2020

                                 33.

                                 Dinorah Yoselin BUSTAMANTE PUERTA

                                 Sünniaeg: 14. jaanuar 1975
                                 Identifitseerimisnumber: V-10002096
                                 Sugu: naine

                                 Venezuela esimese astme kohtu esimese erikohtu prokurör, kelle kontor asub sõjalise vastuluure peadirektoraadis (Dirección General de Contrainteligencia Militar (DGCIM)). Tema tegevus on õõnestanud demokraatiat ja õigusriigi põhimõtteid Venezuelas, sealhulgas poliitiliselt motiveeritud süüdistuste esitamise tõttu, mille tulemusel peeti meelevaldselt kinni rahvuskogu liikmeid ja teisi Maduro režiimi vastaseid ametnikke.

                                 29.6.2020

                                 34.

                                 Luis Eduardo PARRA RIVERO

                                 Sünniaeg: 7. juuli 1978
                                 Identifitseerimisnumber: V-14211633
                                 Sugu: mees

                                 Rahvuskogu liige ja selle ebaseaduslikult valitud president. Rahvuskogu liikmena lavastas ta 5. jaanuaril 2020 oma valimise rahvuskogu presidendiks, õõnestades sellega demokraatiat ja õigusriigi põhimõtteid Venezuelas. Valimised toimusid ajal, mil sõjaväepolitsei blokeeris mitme parlamendiliikme sissepääsu rahvuskogu ruumidesse ja kvoorumit ei saavutatud. Seetõttu pidid opositsiooniliikmed kokku saama väljaspool rahvuskogu ruume, et Juan Guaidó tagasi presidendiks valida. Peatselt pärast Parra lavastatud valimist väljendasid Maduro ja tunnustamata põhiseaduslik kogu režiimi poliitilise partei (PSUV) toetusel heameelt Parra valimise üle.

                                 29.6.2020

                                 35.

                                 Franklyn Leonardo DUARTE

                                 Sünniaeg: 15. mai 1977
                                 Identifitseerimisnumber: V-3304045
                                 Sugu: mees

                                 Rahvuskogu liige ja selle ebaseaduslikult valitud esimene asepresident. Rahvuskogu liikmena lavastas ta 5. jaanuaril 2020 oma valimise rahvuskogu esimeseks asepresidendiks, õõnestades sellega demokraatiat ja õigusriigi põhimõtteid Venezuelas. Valimised toimusid ajal, mil sõjaväepolitsei blokeeris mitme parlamendiliikme sissepääsu rahvuskogu ruumidesse ja kvoorumit ei saavutatud. Seetõttu pidid opositsiooniliikmed kokku saama väljaspool rahvuskogu ruume, et Juan Guaidó tagasi presidendiks valida. Peatselt pärast Duarte lavastatud valimist väljendasid Maduro ja tunnustamata põhiseaduslik kogu režiimi poliitilise partei (PSUV) toetusel heameelt rahvuskogu juhatuse valimise üle.

                                 29.6.2020

                                 36.

                                 José Gregorio NORIEGA FIGUEROA

                                 Sünniaeg: 21. veebruar 1969
                                 Identifitseerimisnumber: V-8348784
                                 Sugu: mees

                                 Rahvuskogu liige ja selle ebaseaduslikult valitud teine asepresident. Erakonna Voluntad Popular ajutise juhatuse ebaseaduslikult ametisse nimetatud direktor. Rahvuskogu liikmena lavastas ta 5. jaanuaril 2020 oma valimise rahvuskogu teiseks asepresidendiks, õõnestades sellega demokraatiat ja õigusriigi põhimõtteid Venezuelas. Valimised toimusid ajal, mil sõjaväepolitsei blokeeris mitme parlamendiliikme sissepääsu rahvuskogu ruumidesse ja kvoorumit ei saavutatud. Seetõttu pidid opositsiooniliikmed kokku saama väljaspool rahvuskogu ruume, et Juan Guaidó tagasi presidendiks valida. Peatselt pärast Noriega lavastatud valimist väljendasid Maduro ja tunnustamata põhiseaduslik kogu režiimi poliitilise partei (PSUV) toetusel heameelt rahvuskogu juhatuse valimise üle. 2020. aasta juulis võttis Noriega, keda abistas Venezuela ülemkohus (Tribunal Supremo de Justicia (TSJ)), ebaseaduslikult üle erakonna Voluntad Popular juhtimise, õõnestades sellega veelgi demokraatiat Venezuelas.

                                 29.6.2020

               “


title: Komisjoni rakendusmäärus (EL) 2020/1680, 6. november 2020, millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „Friuli“ / „Friuli Venezia Giulia“ / „Furlanija“ / „Furlanija Julijska krajina“ (KPN)

text:
                  13.11.2020

                  ET

                  Euroopa Liidu Teataja

                  L 379/26

         KOMISJONI RAKENDUSMÄÄRUS (EL) 2020/1680,
         6. november 2020,
         millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „Friuli“ / „Friuli Venezia Giulia“ / „Furlanija“ / „Furlanija Julijska krajina“ (KPN)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Vastavalt määruse (EL) nr 1308/2013 artikli 97 lõigetele 2 ja 3 vaatas komisjon läbi Itaalia taotluse registreerida nimetus „Friuli“ / „Friuli Venezia Giulia“ / „Furlanija“ / „Furlanija Julijska krajina“ ja see avaldati Euroopa Liidu Teatajas (2).

                     (2)

                     Komisjonile ei esitatud ühtki määruse (EL) nr 1308/2013 artikli 98 kohast vastuväidet.

                     (3)

                     Vastavalt määruse (EL) nr 1308/2013 artiklile 99 tuleks võtta nimetus „Friuli“ / „Friuli Venezia Giulia“ / „Furlanija“ / „Furlanija Julijska krajina“ kaitse alla ja kanda see registrisse, millele on osutatud kõnealuse määruse artiklis 104.

                     (4)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Friuli“ / „Friuli Venezia Giulia“ / „Furlanija“ / „Furlanija Julijska krajina“ (KPN) võetakse kaitse alla.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. november 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 347, 20.12.2013, lk 671.

            (2)  ELT C 202, 16.6.2020, lk 32.


title: Komisjoni rakendusmäärus (EL) 2020/1685, 12. november 2020, millega muudetakse määrust (EL) nr 37/2010, et liigitada aine bupivakaiin selle jääkide piirnormi järgi (EMPs kohaldatav tekst)

text:
                  13.11.2020

                  ET

                  Euroopa Liidu Teataja

                  L 379/44

         KOMISJONI RAKENDUSMÄÄRUS (EL) 2020/1685,
         12. november 2020,
         millega muudetakse määrust (EL) nr 37/2010, et liigitada aine bupivakaiin selle jääkide piirnormi järgi
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 6. mai 2009. aasta määrust (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004, (1) eriti selle artiklit 14 koostoimes artikliga 17,
         võttes arvesse Euroopa Ravimiameti arvamusi, mille on 20. veebruaril 2020. aastal ja 18. juunil 2020. aastal sõnastanud inimtervishoius kasutatavate ravimite komitee,
         ning arvestades järgmist:

                     (1)

                     Määruse (EÜ) nr 470/2009 artiklis 17 on sätestatud, et liidus loomakasvatuses kasutatavates biotsiidides või toiduloomade veterinaarravimites kasutamiseks ettenähtud farmakoloogiliste toimeainete jääkide piirnormid (edaspidi „jääkide piirnormid“) tuleb kehtestada määrusega.

                     (2)

                     Komisjoni määruse (EL) nr 37/2010 (2) lisa tabelis 1 on esitatud farmakoloogilised toimeained ja nende liigitus loomsetes toiduainetes sisalduvate jääkide piirnormide järgi.

                     (3)

                     Aine bupivakaiin ei ole sellesse tabelisse kantud.

                     (4)

                     Euroopa Ravimiametile (edaspidi „ravimiamet“) on esitatud taotlus kehtestada bupivakaiini jääkide piirnormid üksnes nahakaudse ja koekahjustustel manustamise korral sigade (kuni seitsme päeva vanused põrsad) ja veiste (kuni kahe kuu vanused vasikad) puhul.

                     (5)

                     Ravimiamet on veterinaarravimite komitee arvamuse põhjal jõudnud järeldusele, et bupivakaiini jääkide piirnormi kehtestamine sigade ja veiste puhul kõnealuste vanusevahemike piires ei ole inimeste tervise kaitsmiseks vajalik, ning soovitab liigitust „Piirnorme ei nõuta“.

                     (6)

                     Kooskõlas määruse (EÜ) nr 470/2009 artikliga 5 peab ravimiamet kaaluma, kas teatavas toiduaines leiduva farmakoloogilise toimeaine suhtes kehtestatud jääkide piirnormi saab kasutada teise samalt loomaliigilt pärit toiduaine puhul või kas ühe või mitme liigi suhtes kehtestatud farmakoloogilise toimeaine jääkide piirnormi saab kasutada muude liikide puhul.

                     (7)

                     Ravimiamet on seisukohal, et bupivakaiini liigituse „Piirnorme ei nõuta“ ekstrapoleerimine sigadelt ja veistelt muude toiduloomade liikidele ei ole praegu ebapiisavate andmete tõttu asjakohane.

                     (8)

                     Seepärast tuleks määrust (EL) nr 37/2010 vastavalt muuta.

                     (9)

                     Käesoleva määrusega ette nähtud meetmed on kooskõlas veterinaarravimite alalise komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 37/2010 lisa muudetakse vastavalt käesoleva määruse lisale.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 12. november 2020

                  Komisjoni nimel

                  eesistuja

               Ursula VON DER LEYEN

            (1)  ELT L 152, 16.6.2009, lk 11.

            (2)  Komisjoni 22. detsembri 2009. aasta määrus (EL) nr 37/2010, mis käsitleb farmakoloogilisi toimeaineid ja nende liigitust loomsetes toiduainetes sisalduvate jääkide piirnormide järgi (ELT L 15, 20.1.2010, lk 1).

            LISA
            Määruse (EL) nr 37/2010 lisa tabelisse 1 lisatakse tähestikulises järjekorras kanne järgmise toimeaine kohta.

                           Farmakoloogiline toimeaine

                           Markerjääk

                           Loomaliik

                           Jääkide piirnormid

                           Sihtkoed

                           Muud sätted (vastavalt määruse (EÜ) nr 470/2009 artikli 14 lõikele 7)

                           Terapeutiline liigitus

                           „Bupivakaiin

                           EI KOHALDATA

                           Sead

                           Piirnorme ei nõuta

                           EI KOHALDATA

                           Kasutamiseks üksnes kuni seitsme päeva vanustel põrsastel.
                           Üksnes nahakaudse ja koekahjustustel manustamise korral.

                           Lokaalanesteetikum“

                           Veised

                           Kasutamiseks üksnes kuni kahe kuu vanustel vasikatel.
                           Üksnes nahakaudse ja koekahjustustel manustamise korral.


title: Komisjoni rakendusmäärus (EL) 2020/1686, 12. november 2020, millega kehtestatakse Türgist pärit teatavate rauast, legeerimata terasest või muust legeerterasest kuumvaltsitud lehttoodete impordi registreerimise nõue

text:
                  13.11.2020

                  ET

                  Euroopa Liidu Teataja

                  L 379/47

         KOMISJONI RAKENDUSMÄÄRUS (EL) 2020/1686,
         12. november 2020,
         millega kehtestatakse Türgist pärit teatavate rauast, legeerimata terasest või muust legeerterasest kuumvaltsitud lehttoodete impordi registreerimise nõue
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „alusmäärus“), eelkõige selle artikli 14 lõiget 5,
         pärast liikmesriikidele teatamist
         ning arvestades järgmist:

                     (1)

                     14. mail 2020 teatas Euroopa Komisjon (edaspidi „komisjon“) Euroopa Liidu Teatajas (2) avaldatud teates (edaspidi „algatamisteade“) dumpinguvastase menetluse algatamisest Türgist pärit teatavate rauast, legeerimata terasest või muust legeerterasest kuumvaltsitud lehttoodete impordi suhtes pärast seda, kui Euroopa terasetootjate ühendus Eurofer (edaspidi „kaebuse esitaja“) oli 31. märtsil 2020 esitanud kaebuse nende tootjate nimel, kelle toodang moodustab üle 25 % teatavate rauast, legeerimata terasest või muust legeerterasest kuumvaltsitud lehttoodete kogutoodangust liidus.

               1.   REGISTREERIMISELE KUULUV TOODE

                     (2)

                     Registreerimisele kuuluvad tooted (edaspidi „asjaomane toode“) on rauast, legeerimata terasest või legeerterasest lehtvaltstooted, rullidena või mitte (sealhulgas mõõtu lõigatud tooted ja kitsad ribad), kuumvaltsitud, kuid edasi töötlemata, plakeerimata, pindamata või muul viisil katmata. Need tooted kuuluvad praegu CN-koodide 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (TARICi kood 7225191090), 7225 30 90, ex 7225 40 60 (TARICi kood 7225406090), 7225 40 90, ex 7226 19 10 (TARICi kood 7226191090), 7226 91 91 ja 7226 91 99 alla. CN- ja TARICi koodid on esitatud ainult teadmiseks.

                     (3)

                     Registreerimisele ei kuulu: i) roostevabast terasest tooted ja elektrotehnilisest räniterasest suundorienteeritud struktuuriga tooted, ii) tööriistaterasest ja kiirlõiketerasest tooted, iii) mitte rullidena, ilma reljeefse mustrita, üle 10 mm paksusega ja vähemalt 600 mm laiusega tooted, iv) mitte rullidena, ilma reljeefse mustrita, vähemalt 4,75 mm ja kuni 10 mm paksusega ning vähemalt 2 050 mm laiusega tooted.

               2.   TAOTLUS

                     (4)

                     17. septembril 2020 esitas kaebuse esitaja alusmääruse artikli 14 lõike 5 kohase taotluse hakata importi registreerima. Kaebuse esitaja nõudis asjaomase toote impordi registreerimist, et kõnealuse impordi suhtes saaks kohaldada meetmeid tagasiulatuvalt alates impordi registreerimise kuupäevast.

                     (5)

                     Vastuseks taotlusele esitasid märkusi järgmised huvitatud isikud: Türgi valitsus, kasutajate konsortsium (kasutajad), Colakoglu ja Erdemiri kontsernid ning Habas (eksportivad tootjad), Türgi teraseeksportijate ühendus (ÇİB) ning Türgi terasetootjate ühendus (TCUD).

               3.   REGISTREERIMISE ALUSED

                     (6)

                     Vastavalt alusmääruse artikli 14 lõikele 5 võib komisjon, kui kõik alusmääruses sätestatud tingimused on täidetud, anda tolliasutustele korralduse võtta kohaseid meetmeid impordi registreerimiseks, et selle impordi suhtes saaks edaspidi alates registreerimise kuupäevast meetmeid kohaldada. Impordi registreerimise nõude võib kehtestada vastavalt liidu tootmisharu taotlusele, mis sisaldab piisavalt tõendeid sellise meetme põhjendatuse kohta.

                     (7)

                     Kaebuse esitaja väitis, et uusimate kättesaadavate statistiliste andmete põhjal on import uurimise algatamise järgsel ajal oluliselt suurenenud, mis tõenäoliselt oluliselt vähendab lõpliku dumpinguvastase tollimaksu parandavat mõju. Lisaks väitis kaebuse esitaja, et importijad olid või oleksid pidanud olema Türgi dumpingust teadlikud, kuna see oli kestnud pikemat aega.

                     (8)

                     Komisjon vaatas taotluse läbi, võttes arvesse alusmääruse artikli 10 lõiget 4. Komisjon kontrollis, kas importijad olid või oleksid pidanud olema teadlikud dumpingu kestusest ja väidetavast või kindlakstehtud kahjust. Samuti analüüsiti seda, kas import on jätkanud olulist kasvu, mis kasvu aega, mahtu ja muid asjaolusid arvestades tõenäoliselt oluliselt vähendaks lõpliku dumpinguvastase tollimaksu parandavat mõju, juhul kui see maks üldse kehtestatakse.

               3.1.   Importijate teadlikkus dumpingust, selle ulatusest ja väidetavast kahjust

                     (9)

                     Komisjonil on praeguseks piisavalt tõendeid selle kohta, et Türgist imporditud asjaomast toodet müüakse dumpinguhinnaga. Kaebuse esitaja esitas piisavalt tõendeid dumpingu kohta. Need põhinevad normaalväärtuse võrdlusel, mille aluseks on liitu ekspordiks müüdava asjaomase toote ekspordihind (tehasehindade tasandil). Võttes arvesse väidetavate dumpingumarginaalide suurust (vahemikus 4–8 %), saab nende tõendite alusel piisava kindlusega väita, et eksportivad tootjad kasutavad dumpingut.

                     (10)

                     Kaebuses esitati ka piisavalt tõendeid väidetava kahju kohta liidu tootmisharule, sealhulgas liidu tootmisharu peamiste tulemusnäitajate negatiivse arengu kohta.

                     (11)

                     See teave sisaldus nii kaebuse mittekonfidentsiaalses versioonis kui ka 14. mail 2020 avaldatud algatamisteates. Algatamisteade on pärast Euroopa Liidu Teatajas avaldamist avalik dokument, mis on kõigile importijatele kättesaadav. Importijatel kui uurimises osalevatel huvitatud isikutel on juurdepääs ka kaebuse mittekonfidentsiaalsele versioonile ja muudele mittekonfidentsiaalsetele dokumentidele. Sellest lähtudes leidis komisjon, et importijad olid või oleksid pidanud olema teadlikud dumpingust, selle ulatusest ja väidetavast kahjust (3).

                     (12)

                     Nagu on märgitud põhjenduses 5, esitas registreerimistaotluse kohta märkusi mitu huvitatud isikut. Seoses esimese kriteeriumiga rõhutasid Türgi valitsus, Habas, ÇİB ning Colakoglu ja Erdemiri kontsernid, et dumpinguvastase uurimise algatamine iseenesest ei tähenda automaatselt dumpingu olemasolu, kuna osa uurimisi (neist mõned Türgi suhtes) lõpetatakse ilma tollimaksu kehtestamata. Pigem on tegemist ühe poole väitega. Importija ei saa olla teadlik mingist asjast (nt dumpingust), mida uurimisega ei ole veel välja selgitatud. Türgi valitsus, Habas ja ÇİB seadsid kahtluse alla ka teatavad Euroferi taotluses esitatud täiendavad tõendid, sealhulgas väite, et Türgi eksportiva tootja tegevjuht oli teadlik eelseisvast dumpinguvastasest uurimisest ja sellest, et kolmandad riigid kohaldavad asjaomase toote impordi suhtes kaubanduse kaitsemeetmeid. TCUD omakorda märkis, et mõned Euroferi kaebuses esitatud väited, mis käsitlevad Türgist pärit asjaomase toote impordi suhtes kehtestatud dumpinguvastaseid meetmeid, ei vasta tõele. TCUD väitis, et pärast vaide esitamist asjaomasele kohtule vabastati üks äriühing Ameerika Ühendriikide meetmetest ning et veel üks kolmas riik (Maroko) kaotas Türgile kehtestatud dumpinguvastased tollimaksud WTO vaekogu otsuse alusel.

                     (13)

                     Alusmääruse artikli 14 lõikes 5 on sätestatud, et alates uurimise algatamisest ja pärast liikmesriikide õigeaegset teavitamist võib komisjon anda tolliasutustele korralduse astuda impordi registreerimiseks vajalikud sammud, et edaspidi oleks võimalik sellise impordi vastu meetmeid võtta alates kõnealuse registreerimise kuupäevast. Käesoleva juhtumi puhul on registreerimise peamine eesmärk võimaldada vastavalt alusmääruse artikli 10 lõikele 4 kehtestada tagasiulatuvalt ajutisi meetmeid kuni 90 päeva enne nende kohaldamise algust. Selle sätte valguses ei saa komisjon importi registreerida, kui ajutine tollimaks on juba kehtestatud.

                     (14)

                     Seega kui osutuks tõeks seisukoht, et registreerimine on võimalik alles pärast dumpingu kindlakstegemist uurimise teel, ei oleks see põhimõtteliselt võimalik enne ajutise tollimaksu kehtestamist. Selline lähenemisviis võtaks registreerimiselt kasuliku mõju (4). Seepärast peab komisjon oma otsuse impordi registreerimise või registreerimata jätmise kohta tegema enne ajutise tollimaksu kehtestamist. Sellega seoses märkis komisjon, et ajal, mil kaebuse esitaja esitas registreerimistaotluse, oli kaebuses esitatud teave ühtlasi parim kättesaadav teave, mille alusel komisjon algatas algatamisteate kohase dumpinguvastase uurimise. See teave näis osutavat kahjustava dumpingu olemasolule. Seetõttu lükkas komisjon need väited põhjendamatuna tagasi. Seda järeldust arvesse võttes ei pidanud komisjon ka analüüsima eespool nimetatud täiendavaid tõendeid, mis käsitlevad Türgi eksportivate tootjate importi kolmandatesse riikidesse, ega nendega seotud väiteid.

                     (15)

                     Sellest järeldab komisjon, et esimene registreerimiskriteerium on täidetud.

               3.2.   Impordi edasine oluline suurenemine

                     (16)

                     Komisjon analüüsis selle kriteeriumi täitmist „Surveillance 2“ andmebaasis asjaomase toote kohata olemas olevate statistiliste andmete põhjal. Selleks et hinnata, kas pärast uurimise algatamist on import veelgi oluliselt suurenenud, määras komisjon kõigepealt kindlaks võrreldavad ajavahemikud. Ühelt poolt analüüsis ta Türgi impordi andmeid alates dumpinguvastase uurimise algatamisest (st alates ajast, mil importijad olid või oleksid pidanud olema dumpingust teadlikud) kuni viimase ajani, st 2020. aasta juunist kuni oktoobri keskpaigani. Teiselt poolt arvutas komisjon välja Türgi impordi uurimisperioodi (5) samal ajavahemikul (st 2019. aasta juunist kuni oktoobri keskpaigani) ja uurimisperioodi kuu keskmise impordimahu.

                     (17)

                     Komisjon leidis, et võttes arvesse turul toimuvaid muutusi ja asjaomase toote suhtes kehtestatud kaitsemeetmetest tulenevat ladustamist, ei piisa käesolevas juhtumis impordi olulise suurenemise väljaselgitamiseks uurimise algatamise järgse kuu keskmise impordimahu võrdlemisest Türgi impordi kuu keskmise mahuga kogu uurimisperioodil. Komisjon pidas asjakohaseks suurenemise väljaselgitamiseks võrrelda menetluse algatamise järgsete kuude keskmist impordimahtu uurimisperioodi samade kuude impordimahuga. See võimaldaks paremini kajastada kehtivate kaitsemeetmete võimalikku mõju Türgist pärit impordi voogude muutumisele vaatlusalusel perioodil (6). Menetluse algatamise järgsete impordimahtude võrdlemine eelmise aasta sama perioodi impordimahtudega võimaldaks arvesse võtta ka võimalikku hooajalist kõikumist (7).

                     (18)

                     Seoses kaitsemeetmete mõjuga Türgi impordi voogudele märkis komisjon, et kogu 2019. aasta jooksul (edaspidi „uurimisperiood“) muudeti Türgist pärit asjaomase toote impordi suhtes kehtestatud kaitsemeetmeid mitu korda, ja see mõjutas Türgi ekspordikäitumist.

                     (19)

                     Esiteks oli 2019. aasta jaanuar, mil asjaomase toote import Türgist oli selgelt suurem kui teistel kuudel, ühtlasi ajutiste kaitsemeetmete viimane kuu. Seetõttu valitses turul ebakindlus küsimuses, milliseks kujunevad lõplikud meetmed. Komisjon märgib, et kõnealuse kuu lõpuks ärakasutamata jäänud tollimaksuvaba tariifikvooti ei oleks järgmisesse perioodi üle kantud, st selle maht oleks läinud kaotsi. Sarnane oli olukord ka 2019. aasta veebruaris ja märtsis, viimastel kuudel enne uute meetmete kehtestamist. Teiseks avati 2019. aasta veebruaris, aprillis, juulis ja oktoobris uued tollimaksuvabade tariifikvootide kogused. Teatavate terasetoodete suhtes kohaldatavate kaitsemeetmete puhul on iga tariifikvootide koguse avamise järel toimunud impordimahu järsk kasv kohe kvartali alguses. Lisaks teatas komisjon 2019. aasta augustis terase kaitsemeetmete esimese läbivaatamise raames, et kehtestab asjaomase toote impordile Türgist ülempiiri – 30 % asjaomase tootekategooria saadaolevatest tariifikvootidest. Import suurenes ka enne seda tariifikvootide muutmist.

                     (20)

                     Komisjon rõhutas, et nimetatud sündmused avaldasid mõju impordivoogude statistikale. Nimelt olid 2019. aasta jaanuar, märts ja september kuude lõikes Türgi ekspordimahtude poolest esimesel, teisel ja neljandal kohal (ja mõnel juhul oli nende kuude ekspordimaht oluliselt suurem kui sama aasta muudel kuudel) (8). Sellest järeldab komisjon, et terase kaitsemeetmete raames võetud reguleerivad meetmed mõjutasid märkimisväärselt turuosaliste käitumist ja impordivoogude muutumist aasta vältel.

                     (21)

                     Oluliselt lühema ajavahemiku (juunist oktoobri keskpaigani) puhul oli tariifikvootide haldamisega seotud regulatiivsete muudatuste mõju väiksem. Seetõttu võrdles komisjon Türgist pärit impordi kuu keskmist mahtu ajavahemikus 2020. aasta juunist oktoobri keskpaigani eelnenud, 2019. aasta samade kuude keskmise impordimahuga.

                     (22)

                     Võrdlusest selgub, et Türgist pärit impordi kuu keskmine maht suurenes sel perioodil 6 %.

                                 Impordimaht (kuu keskmine)

                                 Uurimisperiood (2019)

                                 2019. aasta juuni – oktoobri keskpaik

                                 2020. aasta juuni – oktoobri keskpaik

                                 Erinevus

                                 2020. aasta juuni – oktoobri keskpaik võrreldes uurimisperioodiga

                                 2020. aasta juuni – oktoobri keskpaik võrreldes 2019. aasta juuni – oktoobri keskpaik  (9)

                                 Türgi (tonnides)

                                 227 875

                                 164 897

                                 174 986

                                 –23 %

                                 +6 %

                        Allikas: Andmebaas Surveillance 2.

                     (23)

                     Selleks et teha kindlaks, kas kõnealune 6 % kasv tähendab käesoleval juhul impordi olulist suurenemist, vaatles komisjon valitud ajavahemiku ja uurimisperioodi vastava ajavahemiku impordisuundumusi täiendavalt. Komisjon leidis, et 2020. aasta septembris oli Türgist pärit impordi maht tühine. Impordi maht oli erakordselt väike peamiselt seetõttu, et Türgi oli kõnealusel kuul peaaegu ammendanud talle terase kaitsemeetmete raames ettenähtud tootekategooria 1 (kuhu asjaomane toode kuulub) riigipõhise tariifikvoodi ja seega oleks ta saanud asjaomast toodet suuremates kogustes eksportida ainult 25 % tollimaksuga (10). 2020. aasta septembri erakordselt väike impordimaht vähendas oluliselt kuu keskmist impordimahtu komisjoni poolt võrdluseks valitud ajavahemikul – 2020. aasta juunist oktoobri keskpaigani. Komisjon märkas ka, et eelmise aasta samal kuul, s.o 2019. aasta septembris, oli impordimaht väga suur, sest 2019. aasta oktoobris pidid jõustuma kaitsemeetmete esimese läbivaatamise järgsed kohandused. Seepärast eksportisid Türgi tootjad 2019. aasta septembris ennetavalt väga suuri koguseid.

                     (24)

                     Eelmises põhjenduses esitatud kaalutlustel leidis komisjon, et ei 2019. ega ka 2020. aasta septembri import ei olnud tüüpiline. Seetõttu analüüsis ta ka impordi suurust ilma kummagi aasta septembrit arvesse võtmata. Sellest võrdlusest selgus, et võrreldes uurimisperioodi samade kuudega suurenes import väga oluliselt. Näiteks ajavahemikul 2020. aasta juunist augustini oli import 44 % suurem kui ajavahemikul 2019. aasta juunist augustini. Ka võrreldes ajavahemikku 2020. aasta juunist oktoobri keskpaigani sama ajavahemikuga 2019. aastal, kuid jättes välja septembrikuud, oleks kasv märkimisväärsed 49 %. Neid kaalutlusi arvesse võttes leidis komisjon, et tegemist on impordi olulise suurenemisega.

                     (25)

                     Selle kriteeriumi osas vaidlustasid Türgi valitsus, Habas, ÇİB, Colakoglu ja Erdemiri kontsernid ning kuumvaltsitud lehtterastoodete kasutajate konsortsium ajavahemiku, mida kaebuse esitaja arvates tuleks kasutada impordi olulise suurenemise väljaselgitamiseks. Nad pakkusid välja muid võrreldavaid ajavahemikke, väites, et nendest lähtudes ei oleks kõnealune kriteerium täidetud. Habasi ja kuumvaltsitud lehtterastoodete kasutajate konsortsiumi väitel ilmneks 2019. aasta ja 2020. aasta esimese poolaasta samade ajavahemike (kummagi aasta esimese kahe kvartali) võrdlusest hoopis impordi vähenemine. ÇİB ning Colakoglu ja Erdemiri kontsernid väitsid, et Euroferi valitud ajavahemik, st 2020. aasta juuni ja juuli, oli liiga lühike ja seega ebaülevaatlik. ÇİB ja kuumvaltsitud lehtterastoodete kasutajate konsortsium väitsid, et impordi suurenemise põhjuseid tuleks otsida COVID-19 pandeemia aegsete liidu liikumispiirangute leevendamisest, mis toimus just menetluse algatamise järgse perioodi alguses. ÇİB väitis, et komisjon peab võrdlema uurimise algatamise järgset impordi mahtu uurimisperioodi impordi mahuga. Tema arvates vähenes Türgi import ajavahemikul 2020. aasta jaanuarist maini järjekindlalt ning et 2020. aasta juuni ja juuli suurenemine tähendas lihtsalt impordi taastumist tavapärasele tasemele. Lisaks järeldas ÇİB, et kuna olukord oli „karantiinijärgne“, peaks komisjon kõrvale jätma andmed uurimise algatamise järgse aja – 2020. aasta juuni – kohta. Sellisel juhul näitaks võrdlus uurimisperioodi kuu keskmisega 12 % kasvu, mida ei saa pidada oluliseks, vaid pigem väga tagasihoidlikuks suurenemiseks. Teised isikud tegid ettepaneku analüüsida aastate 2017–2020 esimese seitsme kuu (jaanuarist juulini) impordisuundumusi, analüüsida aastate 2017–2020 impordisuundumusi aastate lõikes, (11) võrrelda 2018. ja 2019. aasta kuu keskmist näitajat 2020. aasta jaanuari–juuli keskmise näitajaga, võrrelda 2018. ja 2019. aasta jaanuari–juuli keskmist näitajat 2020. aasta sama perioodi kuu keskmisega ning võrrelda uurimisperioodi kuu keskmist impordimahtu 2020. aasta juulikuu impordimahuga (12). Nende arvates annavad need kõik tunnistust impordi vähenemisest. Colakoglu ja Erdemiri kontsernid nägid probleemi ka selles, et taotluses ei olnud esitatud andmeid impordi kohta uurimisperioodi lõpust uurimise algatamiseni kulunud ajavahemikul.

                     (26)

                     Lisaks väitis kuumvaltsitud lehtterastoodete kasutajate konsortsium, et registreerimine põhjustaks impordi vähenemist ja seetõttu alapakkumist, mis seaks ohtu teatavate kasutajate liidus asuvate tehaste tegevuse. See aga häiriks väidetavalt turgu ja tekitaks korvamatut kahju asjaomase toote sõltumatutele kasutajatele.

                     (27)

                     Kõik Euroferi registreerimistaotlusele vastanud huvitatud isikud väitsid üksmeelselt, et Türgi suhtes kehtestatud terase kaitsemeetmete tõttu ei saaks ta lähikuudel (st enne ajutiste dumpinguvastaste meetmete kehtestamist) eksporti enam suurendada ning et seetõttu peaks komisjon registreerimistaotluse tagasi lükkama.

                     (28)

                     Väljapakutud ajavahemike osas viitab komisjon punktis 3.2 esitatud argumentidele ja selgitustele. Mõned väited tuleb aga eraldi ümber lükata. Esiteks märgib komisjon, et kuigi ta tavaliselt võrdleb ka menetluse algatamise järgse perioodi kuu keskmist impordimahtu uurimisperioodi keskmise impordimahuga, ei pruugi selline võrdlus alati olla asjakohane. Käesoleval juhul leidis komisjon, et võttes arvesse konkreetseid turutingimusi, mis mõjutavad uuritavat importi, ei sobi 2019. aasta keskmine import kuigi hästi võrdlusaluseks. Seda on selgitatud põhjendustes 16–20.

                     (29)

                     Teiseks märgib komisjon, et ühes ettepanekus oli osutatud dumpinguvastase uurimise algatamise eelsetele suundumustele. See aga ei sobi kokku tõdemusega, et Türgi dumpingust saadi teada alles algatamisteatest. Registreerimistaotluse põhjendatuse hindamisel ei tuleks arvesse võtta impordisuundumust perioodil, mis eelnes hetkele, mil importija oleks võinud olla dumpingust teadlik.

                     (30)

                     Kolmandaks märgib komisjon, et kuigi Eurofer oli oma taotluses esitanud esmase analüüsi, peab komisjon ka ise teostama põhjaliku analüüsi. Seejuures on komisjoni käsutuses andmed hilisema perioodi kohta kui Euroferi taotluses käsitletud (kuni 2020. aasta oktoobri keskpaigani) (13). Pealegi pidas komisjon eespool kirjeldatud põhjustel asjakohasemaks võrrelda neid andmeid uurimisperioodi sama ajavahemiku andmetega.

                     (31)

                     Seega komisjon ei leia, et oleks kaalukaid põhjusi, miks impordisuundumusi tuleks analüüsida nende ettepanekute kohaselt, mitte aga vastavalt punktis 3.2 esitatud argumentidele. Seetõttu lükkas komisjon need väited tagasi.

                     (32)

                     Väidetega, et kehtivate kaitsemeetmete tõttu puudub igasugune impordi edasise olulise suurenemise oht, ei nõustunud komisjon järgmistel põhjustel.

                     (33)

                     Esiteks ei mõjuta registreerimine seda, kas ajutine dumpinguvastane tollimaks otsustatakse tagasiulatuvalt sisse nõuda. Seda, kas kaitsemeetmed takistavad impordi suurenemist kuni ajani, mil kehtestatakse ajutised meetmed, tuleks analüüsida tollimaksu võimaliku tagasiulatuva sissenõudmise kontekstis (14).

                     (34)

                     Igal juhul tunnistab komisjon, et Türgi suhtes kehtestatud ja kaitsemeetmetest tingitud, alates 1. juulist 2020 kehtivate muudatuste tulemusel on Türgi suhtes hakatud kohaldama riigipõhiseid tariifikvoote, mille kvartalimaht on sätestatud komisjoni rakendusmääruse (EL) 2020/894 (15) II lisas. Türgil on lubatud liitu eksportimist jätkata ka pärast nende koguste ammendamist (16).

                     (35)

                     Komisjon ei nõustu aga sellega, et ainuüksi see tegur takistaks automaatselt Türgi impordi olulist suurenemist enne ajutise dumpinguvastase tollimaksu kehtestamist (kui seda üldse kehtestatakse). Seda põhjusel, et selle aja jooksul, mil ajutisi tollimakse võib veel kehtestada, st 2021. aasta jaanuari keskpaigani, on Türgil kasutada kaks tollimaksuvabade riigipõhiste tariifikvootide kogust (17). Pealegi impordimahtude võrdlemisel tollimaksude tagasiulatuva sissenõudmise põhjendatuse väljaselgitamiseks võidakse vaadelda ka aega, mis eelneb Türgi suhtes riigipõhiste tariifikvootide kohaldamise algusele, nagu on selgitatud põhjendustes 18 ja 19. Seega esialgu ei ole millegagi põhjendatud väide, et koguseid, mida Türgi võib eksportida tollimaksuvabalt ja ka 25 % tollimaksuga kuni ajutiste dumpinguvastaste meetmete kehtestamiseni, ei saaks arvata edasise olulise suurenemise hulka. Komisjon saab selles küsimuses teha järelduse ainult juhul, kui praeguse uurimise lõpus kehtestatakse lõplikud dumpinguvastased tollimaksud.

                     (36)

                     Seetõttu lükkab komisjon tagasi väited, et kehtivate kaitsemeetmete tõttu ei saa import enam oluliselt suureneda.

                     (37)

                     Lõpuks märgib komisjon, et kasutajate konsortsiumi märkus registreerimise mõju kohta asjaomase toote tarnimisele ja sõltumatutele kasutajatele ei kuulu õigusaktidega kehtestatud kriteeriumite hulka, mida tuleb impordi registreerimise nõude kehtestamisel analüüsida. Seetõttu komisjon seda asjaolu menetluse praeguses etapis ei käsitle.

                     (38)

                     Eespool esitatud asjaolusid silmas pidades leidis komisjon, et täidetud on ka teine registreerimiskriteerium.

               3.3.   Tollimaksu parandava mõju kahjustamine

                     (39)

                     Komisjonil on piisavalt tõendeid selle kohta, et kui üha alanevate hindadega import Türgist veelgi suureneks, tekitaks see veelgi rohkem kahju.

                     (40)

                     Nagu punktis 3.2 märgitud, leidub asjaomase toote impordi olulise suurenemise kohta piisavalt tõendeid.

                     (41)

                     Tõendeid on ka asjaomase toote impordihinna edasise alanemise kohta. Sellega seoses on Türgist liitu suunatud impordi hind ajavahemikul 2020. aasta juunist oktoobri keskpaigani langenud keskmiselt 13 % võrreldes sama perioodiga 2019. aastal ja 14 % võrreldes uurimisperioodi kuu keskmise hinnaga.

                                 Periood

                                 Uurimisperiood (2019)

                                 2019. aasta juuni – oktoobri keskpaik

                                 2020. aasta juuni – oktoobri keskpaik

                                 Erinevus

                                 2020. aasta juuni – oktoobri keskpaik võrreldes uurimisperioodiga

                                 2020. aasta juuni – oktoobri keskpaik võrreldes 2019. aasta juuni – oktoobri keskpaik

                                 Keskmine ühikuhind:
                                 (EUR/t)

                                 493

                                 488

                                 422

                                 –14 %

                                 –13 %

                        Allikas: Andmebaas Surveillance 2.

                     (42)

                     Pidades silmas ajastust, mahtu ja muid asjaolusid, näiteks eksportivate tootjate hinnakäitumist, on tõenäoline, et impordi edasine suurenemine pärast juhtumi algatamist võib oluliselt kahjustada lõpliku tollimaksu parandavat mõju, kui maksu ei kohaldata tagasiulatuvalt.

                     (43)

                     Sellest järeldab komisjon, et täidetud on ka kolmas registreerimiskriteerium.

               4.   MENETLUS

                     (44)

                     Komisjon on seisukohal, et tõendeid asjaomase toote impordi registreerimise õigustamiseks vastavalt subsiidiumivastase alusmääruse artikli 14 lõikele 5 on piisavalt.

                     (45)

                     Huvitatud isikutel palutakse oma seisukoht ja tõendid esitada kirjalikult. Komisjon võib huvitatud isikud ära kuulata, kui nad esitavad kirjaliku taotluse, milles on näidatud, et neil on selleks konkreetsed põhjused.

               5.   REGISTREERIMINE

                     (46)

                     Vastavalt alusmääruse artikli 14 lõikele 5 tuleks asjaomase toote impordi suhtes kehtestada registreerimisnõue selle tagamiseks, et kui uurimise tulemusena kehtestatakse dumpinguvastased tollimaksud, oleks neid tollimakse asjakohaste tingimuste täitmise korral võimalik registreeritud impordilt kooskõlas kohaldatavate õigusnormidega sisse nõuda tagasiulatuvalt.

                     (47)

                     Tulevased kohustused olenevad dumpinguvastase uurimise tulemustest.

                     (48)

                     Dumpinguvastase uurimise algatamise aluseks olnud kaebuses esitatud väidete põhjal on asjaomase toote dumpingumarginaal 4–8 % ja kahju kõrvaldamist võimaldav marginaal 10–25 %. Võimaliku tulevikus kehtestatava kohustuse hinnanguliseks suuruseks saab pidada kaebuse alusel arvutatud suurimat dumpingumarginaali, mis on väärtuseliselt 8 % asjaomase toote CIF-impordihinnast.

               6.   ISIKUANDMETE TÖÖTLEMINE

                     (49)

                     Registreerimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (18),

               ON VASTU VÕTNUD KÄESOLEVA MÄÄRUSE:

            Artikkel 1

               1.   Tolliasutustele antakse käesolevaga määruse (EL) 2016/1036 artikli 14 lõike 5 kohaselt korraldus võtta asjakohased meetmed, et registreerida liitu imporditavad rauast, legeerimata terasest või legeerterasest lehtvaltstooted, rullidena või mitte (sealhulgas mõõtu lõigatud tooted ja kitsad ribad), kuumvaltsitud, kuid edasi töötlemata, plakeerimata, pindamata või muul viisil katmata. Need tooted on pärit Türgist ning kuuluvad praegu CN-koodide 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (TARICi kood 7225191090), 7225 30 90, ex 7225 40 60 (TARICi kood 7225406090), 7225 40 90, ex 7226 19 10 (TARICi kood 7226191090), 7226 91 91 ja 7226 91 99 alla.

               2.   Registreerimisnõue aegub üheksa kuu möödumisel käesoleva määruse jõustumise kuupäevast.

               3.   Huvitatud isikutel palutakse kirjalikult teatavaks teha oma seisukohad ning esitada asjakohased tõendid ja taotleda ärakuulamist 21 päeva jooksul arvates käesoleva määruse avaldamise kuupäevast.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõigis liikmesriikides.
            Brüssel, 12. november 2020

                  Komisjoni nimel

                  eesistuja

               Ursula VON DER LEYEN

            (1)  ELT L 176, 30.6.2016, lk 21.

            (2)  ELT C 166, 14.5.2020, lk 9.

            (3)  Vt üldkohtu (teine koda) 8. mai 2019. aasta otsus kohtuasjas T-749/16: Stemcor vs. Euroopa Komisjon, punkt 56.

            (4)  Vt üldkohtu (teine koda) 8. mai 2019. aasta otsus kohtuasjas T-749/16: Stemcor vs. Euroopa Komisjon, punkt 33.

            (5)  Uurimisperiood on ajavahemik 1. jaanuarist kuni 31. detsembrini 2019.

            (6)  Türgist pärit asjaomase toote (tootekategooria 1) impordi suhtes kohaldatakse kaitsemeetmeid alates 2018. aasta juuli keskpaigast. Kaitsemeetmete kohaseid tariifikvoote eraldatakse kvartali kaupa. Kui võrreldakse samu ajavahemikke, on uurimisperioodi jooksul tariifikvootide eraldamises tehtud arvukate muudatuste mõju suundumusele väiksem. Seejuures on uurimisperioodiks terve 2019. aasta, mille jooksul kehtis Türgi suhtes kolm erinevat tariifikvootide eraldamise süsteemi.

            (7)  Komisjon märgib, et suvel vähenes asjaomase toote tarbimine järjekindlalt võrreldes varasema perioodiga. Komisjon kasutab käesolevas juhtumis neid ajavahemikke hooajalistest mõjudest tingitud võimalike moonutuste vältimiseks.

            (8)  Nende kuude keskmine impordimaht oli nimelt üle kahe korra suurem kui 2019. aasta ülejäänud üheksa kuu keskmine impordimaht.

            (9)  Seda võrdlust tuleb pidada asjakohasemaks, vt põhjendused 17–21.

            (10)  Kuni järgmise riigipõhiste tariifikvootide koguste avamiseni.

            (11)  Kuumvaltsitud lehtterastoodete kasutajate konsortsium.

            (12)  Colakoglu ja Erdemiri kontsernid.

            (13)  Euroferi esitatud registreerimistaotluses oli kasutatud ainult 2020. aasta juuni ja juuli andmeid.

            (14)  S.t siis, kui andmed impordi kohta asjaomasel perioodil, mida analüüsitakse tollimaksude tagasiulatuva sissenõudmise otsustamiseks, on kättesaadavad.

            (15)  Komisjoni 29. juuni 2020. aasta rakendusmäärus (EL) 2020/894, millega muudetakse rakendusmäärust (EL) 2019/159, millega kehtestatakse lõplikud kaitsemeetmed teatavate terasetoodete impordi suhtes (ELT L 206, 30.6.2020, lk 27).

            (16)  Kuni järgmise tariifikvootide koguse avanemiseni järgmises kvartalis on tollimaksumäär 25 %.

            (17)  Kahe kvartali – 2020. aasta oktoobrist detsembrini ja 2021. aasta jaanuarist märtsini – kogused.

            (18)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).


title: Komisjoni rakendusmäärus (EL) 2020/1701, 10. november 2020, teatavate kaupade klassifitseerimise kohta kombineeritud nomenklatuuris

text:
                  16.11.2020

                  ET

                  Euroopa Liidu Teataja

                  L 382/1

         KOMISJONI RAKENDUSMÄÄRUS (EL) 2020/1701,
         10. november 2020,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:

                     (1)

                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

                     (2)

                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

                     (3)

                     Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

                     (4)

                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.

                     (5)

                     Käesoleva määrusega ette nähtud meetmed on kooskõlas tolliseadustiku komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.

            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. november 2020

                  Komisjoni nimel

                  presidendi eest

                  maksunduse ja tolliliidu peadirektoraadi

                  peadirektor

               Gerassimos THOMAS

            (1)  ELT L 269, 10.10.2013, lk 1.

            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

            LISA

                        Kauba kirjeldus

                        Klassifikatsioon (CN-kood)

                        Põhjendus

                        (1)

                        (2)

                        (3)

                        Jaemüügiks mõeldud tootekomplekt, mis on pakitud musta puuvillkotti ja koosneb kahest tootest:

                                    —

                                    roostevabast terasest, ümmarguse ristlõikega toru pikkusega umbes 21,5 cm ja läbimõõduga umbes 0,5 cm. Sellel on arvukalt täkkeid kindlama haarde tagamiseks. See on kavandatud kasutamiseks korduvkasutatava joogikõrrena;

                                    —

                                    roostevabast terasest spiraalhari pikkusega umbes 20,2 cm ja nailonharjastest harjapea läbimõõduga 0,5 cm. Hari on kavandatud joogikõrt läbima selle puhastamiseks pärast kasutamist.

                              Vt foto  (*1).

                        7323 93 00

                        Klassifikatsioon määratakse kindlaks kombineeritud nomenklatuuri klassifitseerimise üldreegliga 1, üldreegli 3 punktiga b ja üldreegliga 6 ning CN-koodide 7323  ja 7323 93 00  sõnastusega.
                        Tootekomplektile annab selle põhiomaduse toru, mida saab kasutada korduvkasutatava joogikõrrena isegi siis, kui sellega ei ole kaasas harja. Harja on üksnes lisafunktsioon.
                        Toote objektiivsed omadused (spetsiifilised mõõtmed, kuju, töötlemisaste, toidu jaoks ohutu materjal, ringikujulised täkked) võimaldavad identifitseerida seda valmistootena (joogikõrs) rubriigist 7323 .
                        Seega ei või toodet klassifitseerida rubriiki 7304  ega 7306  toruna ega õõnesprofiilina, kuna toode on muusse rubriiki kuuluv spetsiifiline valmistoode.
                        Järelikult tuleb toode klassifitseerida CN-koodi 7323 93 00  alla kui muu roostevabast terasest majapidamistarve.

               (*1)  Foto on üksnes illustreeriv.


title: Komisjoni rakendusmäärus (EL) 2020/1702, 10. november 2020, teatavate kaupade klassifitseerimise kohta kombineeritud nomenklatuuris

text:
                  16.11.2020

                  ET

                  Euroopa Liidu Teataja

                  L 382/4

         KOMISJONI RAKENDUSMÄÄRUS (EL) 2020/1702,
         10. november 2020,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:

                     (1)

                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

                     (2)

                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

                     (3)

                     Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

                     (4)

                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.

                     (5)

                     Käesoleva määrusega ette nähtud meetmed on kooskõlas tolliseadustiku komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.

            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Käesolev määrus on tervikuna siduv ja vahetult kohaldatav kõikides liikmesriikides.

            Brüssel, 10. november 2020

                  Komisjoni nimel

                  presidendi eest

                  maksunduse ja tolliliidu peadirektoraadi

                  peadirektor

               Gerassimos THOMAS

            (1)  ELT L 269, 10.10.2013, lk 1.

            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

            LISA

                        Kauba kirjeldus

                        Klassifikatsioon (CN-kood)

                        Põhjused

                        (1)

                        (2)

                        (3)

                        Kaablikerimissüsteem, mis koosneb järgmistest komponentidest:

                                    —

                                    ühes otsas asuva pistikuga kaabel pingele kuni 1 000  V;

                                    —

                                    vedruga toimiva sissetõmbemehhanismiga (sh pidurisüsteem kerimise peatamiseks) plastist kaabli kerimismehhanism, messingist kontaktsüsteem elektrivoolu ülekandeks ja plastabidetailid.

                              See on kavandatud tolmuimejas kasutamiseks.
                        Vt fotod  (*1).

                        8544 42 90

                        Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6, XVI jaotise märkusega 3 ning CN-koodide 8544 , 8544 42  ja 8544 42 90  sõnastusega.
                        Toodet ei või klassifitseerida tolmuimeja osana rubriiki 8508 , kuna selle objektiivsete omaduste põhjal ei ole võimalik toodet identifitseerida üksnes või peamiselt sobivaks tolmuimejas kasutamiseks.
                        XVI jaotise märkuse 3 tähenduses on toode liitseade (osad on kokku monteeritud ühtseks tervikuks), mis koosneb peamiselt rubriiki 8544  kuuluvast pistikuga kaablist ja rubriiki 8479  kuuluvast kerimismehhanismist. Seadme põhifunktsiooni täidab kaabel.
                        Toode tuleb seetõttu klassifitseerida CN-koodi 8544 42 90  alla kui pistikühendustega muud elektrijuhtmed pingele kuni 1 000  V.

               (*1)  Fotod on üksnes illustratsiooniks.


title: Komisjoni rakendusmäärus (EL) 2020/1703, 13. november 2020, mis käsitleb ühtseid tingimusi uueks piirkondlikuks jaotuseks vajalike aegridade edastamiseks vastavalt Euroopa Parlamendi ja nõukogu määrusele (EÜ) nr 1059/2003

text:
                  16.11.2020

                  ET

                  Euroopa Liidu Teataja

                  L 382/7

         KOMISJONI RAKENDUSMÄÄRUS (EL) 2020/1703,
         13. november 2020,
         mis käsitleb ühtseid tingimusi uueks piirkondlikuks jaotuseks vajalike aegridade edastamiseks vastavalt Euroopa Parlamendi ja nõukogu määrusele (EÜ) nr 1059/2003
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 26. mai 2003. aasta määrust (EÜ) nr 1059/2003, millega kehtestatakse ühine statistiliste territoriaalüksuste liigitus (NUTS), (1) eelkõige selle artikli 5 lõiget 5,
         ning arvestades järgmist:

                     (1)

                     Määrusega (EÜ) nr 1059/2003 on loodud piirkondade liigituse õiguslik raamistik, et võimaldada koguda, koostada ja levitada liidus ühtlustatud piirkondlikku statistikat.

                     (2)

                     Komisjon muutis ühist statistiliste territoriaalüksuste liigitust (NUTS) komisjoni delegeeritud määrusega (EL) 2019/1755, (2) mis jõustus 1. jaanuaril 2021.

                     (3)

                     Käesoleva määrusega ettenähtud meetmed on kooskõlas Euroopa statistikasüsteemi komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Liikmesriigid edastavad komisjonile (Eurostatile) lisa kohaselt uueks piirkondlikuks jaotuseks vajalikud aegread 1. jaanuariks 2023.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. november 2020

                  Komisjoni nimel

                  eesistuja

               Ursula VON DER LEYEN

            (1)  ELT L 154, 21.6.2003.

            (2)  Komisjoni 8. augusti 2019. aasta määrus (EL) 2019/1755, millega muudetakse Euroopa Parlamendi ja nõukogu määruse (EÜ) nr 1059/2003 (millega kehtestatakse ühine statistiliste territoriaalüksuste liigitus (NUTS)) lisasid (ELT L 270, 24.10.2019, lk 1).

            LISA

               Nõutav algusaasta statistikavaldkondade kaupa

                        Valdkond

                        NUTSi 2. tasand

                        NUTSi 3. tasand

                        Põllumajandus

                        2016

                        Rahvastik – elanikkond, elussünnid, surmad

                        1990  (1)

                        1990  (2)

                        Tööturg – tööhõive, töötus

                        2016

                        2016  (3)

                        Haridus

                        2013

                        Keskkond – jäätmekäitlusrajatised

                        2018

                        Tervishoid – surmapõhjused

                        2011

                        Tervishoid – infrastruktuur

                        1996  (4)

                        Tervishoid – patsiendid

                        2003  (5)

                        Infoühiskond

                        2016  (6)

                        Regionaalne arvepidamine – kodumajapidamiste arvepidamine piirkondade kaupa

                        2000

                        Regionaalne arvepidamine – arvepidamine majandusharude ja piirkondade kaupa

                        2000

                        2000

                        Teadus ja tehnoloogia – teadus- ja arendustegevuse kulud ja töötajad

                        2016

                        Turism

                        2018

               (1)  Edastamine ei ole kohustuslik vaatlusaastate 1990–2012 kohta.

               (2)  Edastamine ei ole kohustuslik vaatlusaastate 1990–2012 kohta.

               (3)  Edastamine ei ole kohustuslik.

               (4)  Edastamine ei ole kohustuslik.

               (5)  Edastamine ei ole kohustuslik.

               (6)  Edastamine ei ole kohustuslik.


title: Komisjoni rakendusmäärus (EL) 2020/1710, 10. november 2020, millega registreeritakse kaitstud päritolunimetuste ja kaitstud geograafiliste tähiste registris nimetus [„Mollete de Antequera“ (KGT)]

text:
                  17.11.2020

                  ET

                  Euroopa Liidu Teataja

                  L 384/1

         KOMISJONI RAKENDUSMÄÄRUS (EL) 2020/1710,
         10. november 2020,
         millega registreeritakse kaitstud päritolunimetuste ja kaitstud geograafiliste tähiste registris nimetus [„Mollete de Antequera“ (KGT)]
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Hispaania taotlus registreerida nimetus „Mollete de Antequera“ (2).

                     (2)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Mollete de Antequera“ registreerida,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Mollete de Antequera“ (KGT) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 2.3 „Leib, valikpagaritooted, koogid, kondiitritooted, küpsised ja muud pagaritooted“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. november 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 343, 14.12.2012, lk 1.

            (2)  ELT C 224, 8.7.2020, lk 16.

            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).